
	AUDITO IŠVADA

	DĖL  BIRŠTONO SAVIVALDYBEI NUOSAVYBĖS TEISE PRIKLAUSANČIO TURTO ATASKAITOS VT-02 IR PATIKĖJIMO TEISE VALDOMO VALSTYBĖS TURTO ATASKAITOS VT-01 UŽ 2011 METUS VERTINIMO

	


2012 m. liepos 26 d. Nr. 3- 18
                   Vadovaujantis Lietuvos Respublikos vietos savivaldos, Valstybės ir savivaldybių turto valdymo, naudojimo ir disponavimo juo įstatymais ir Savivaldybės kontrolės ir audito tarnybos veiklos nuostatais Savivaldybės kontrolierė kiekvienais metais teikia Savivaldybės tarybai ataskaitą ir išvadą dėl Savivaldybei nuosavybės teise priklausančio ir patikėjimo teise valdomo valstybės turto ataskaitų VT-02 ir VT-01. Valstybės ir savivaldybių turto valdymo, naudojimo ir disponavimo juo įstatyme nustatyta, kad Savivaldybės turto savininko funkcijas įgyvendina savivaldybės taryba pagal Vietos savivaldos įstatymo nuostatas, taip pat šio įstatymo nuostatų pagrindu Savivaldybės administracija organizuoja ir kontroliuoja Savivaldybės turto valdymą ir naudojimą. 

Savivaldybės kontrolės ir audito tarnybos kontrolierė, vykdydama Lietuvos Respublikos vietos savivaldos įstatymo, Lietuvos Respublikos Valstybės ir savivaldybių turto valdymo, naudojimo ir disponavimo juo, įstatymo ir savivaldybės tarybos veiklos reglamento nuostatas, atliko Birštono savivaldybės administracijos pateiktų 2011 metų Birštono savivaldybės nuosavybės teise priklausančio turto ataskaitos VT-02 (toliau – Ataskaita VT-02) ir patikėjimo teise valdymo valstybės turto ataskaitos VT-01 (toliau – Ataskaita VT-01) sudarymo vertinimą ir suplanuotas užduotis. Ataskaitų vertinimo pagrindinis tikslas – nustatyti, ar Ataskaita VT-02 ir Ataskaita VT-01 parengtos pagal Lietuvos Respublikos ir Savivaldybės institucijų teisės aktų reikalavimus, nustatytus šioms turto ataskaitoms, ar ataskaitos parodo tikrą ir teisingą Savivaldybės nuosavybės teise priklausančio turto ir patikėjimo teise valdomo valstybės turto būklę, ar Savivaldybės nuosavybės teise valdomas turtas ir patikėjimo teise valdomas valstybės turtas apskaitomas, valdomas ir disponuojama juo laikantis teisės aktų reikalavimų, apžvelgti turto apskaitos, registravimo, valdymo, naudojimo ir disponavimo juo problemas. Pagal Valstybės ir savivaldybių turto valdymo, naudojimo ir disponavimo juo įstatymo 15 straipsnio 3 dalį Savivaldybei nuosavybės teise priklausančio turto ataskaitą VT-02 ir patikėjimo teise valdomo valstybės turto ataskaitą VT-01 rengia Savivaldybės administracija Vyriausybės nustatyta tvarka ir pateikia Savivaldybės tarybai, merui, kontrolieriui ir Statistikos departamentui. Pagal minėtų teisės aktų reikalavimus Savivaldybės kontrolierės pareiga pateikti Savivaldybės tarybai išvadą dėl šių Ataskaitų.

Kontrolierė auditą atliko pagal teisės aktų reikalavimus. Auditas suplanuotas ir atliktas taip, kad galima būtų gauti pakankamą pagrindą nuomonei pareikšti ir pakankamus įrodymus, jog Ataskaitose VT-02 ir VT-01 nėra reikšmingų informacijos iškraipymų lyginant su Savivaldybės administracijos, Savivaldybės Biudžeto skyriaus bei kitų biudžetinių įstaigų statistinėmis ataskaitomis: Finansinės būklės ataskaita, Grynojo turto pokyčių ataskaita,Ilgalaikio materialiojo ir nematerialiojo turto balansinės vertės pasikeitimo per ataskaitinį laikotarpį ataskaitos, Atsargų vertės pasikeitimo per ataskaitinį laikotarpį ataskaita, Informacijos apie mokėtinas ir gautinas sumas, Finansavimo sumos pagal šaltinius ir jų likučiai, Informacija apie išankstinius mokėjimus bei kreditorinius ir kitus debitorinius įsiskolinimus,  balansais (Forma Nr. 1), išlaidų sąmatų vykdymo 2011-12-31 ataskaitų (Forma Nr.2), ir kitais duomenimis, iš kurių šios ataskaitos buvo sudarytos. Vykdant Savivaldybės kontrolės ir audito tarnybos 2012 metų veiklos planą atliktų auditų rezultatai taip pat yra šios išvados dalimi. Atliktų auditų metu buvo reiškiamos nuomonės dėl finansinių ir kitų ataskaitų teisingumo ir Savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymo nustatytiems tikslams. Įvertinta Ataskaitų parengimo teisinės bazės pokyčiai, Ataskaitų sudarymo metodai.

Už finansines ir statistines ataskaitas bei teisės aktų laikymąsi atsako Savivaldybės administracijos vadovybė, o kontrolierius – už nuomonės pateikimą. Patikrinimo metu Savivaldybės biudžetinės įstaigos ir Savivaldybės administracija, ištaisė nustatytus neatitikimus sudarant turto ataskaitas iš jų  patikslintos suvestinės turto ataskaitas VT-01 ir VT-02, kurios  pateiktos Savivaldybės tarybai, merui, kontrolės ir audito tarnybai ir Statistikos departamentui. 

Atliktas turto ataskaitų vertinimas suteikė pakankamą pagrindą nuomonei pareikšti. Atsižvelgiant į atlikto audito rezultatus, bei išskyrus audito metu nustatytus ir audito ataskaitoje atspindėtus dalykus, kontrolierės nuomone patikslintos 2011 metų Savivaldybei nuosavybės teise priklausančio turto ataskaita VT-02 ir patikėjimo teise valdomo valstybės turto ataskaita VT-01 visais reikšmingais atžvilgiais parengtos pagal Lietuvos Respublikos teisės aktų reikalavimus, nustatytus šių turto ataskaitų sudarymui, jose nėra reikšmingų iškraipymų lyginant su Savivaldybės administracijos, Savivaldybės Biudžeto skyriaus ir kitų biudžetinių įstaigų statistinėmis ataskaitomis bei finansinės atskaitomybės, išlaidų sąmatų įvykdymo apyskaitų ir kitais pirminiais duomenimis, iš kurių šios turto ataskaitos buvo sudarytos. Savivaldybės nuosavybės teise valdomo turto ataskaita VT-02 ir patikėjimo teise valdomo valstybės turto ataskaita VT-01 parodo tikrą ir teisingą finansinę turto būklę tiek, kiek leidžia turto apskaitai galiojantys reikalavimai, išskyrus  finansinės būklės atvejus, dėl to, kad dalis turto nėra įregistruota nekilnojamojo turto registre taip pat dalis turto yra neįvertinta ( kultūros vertybės).
                  Išvadą pagrindžianti informacija, apibendrintos išvados, siūlymai ir kiti pastebėjimai, dėl turto ataskaitų VT-02 ir VT-01 rengimo, duomenų pateikimo tvarkos, Savivaldybės turto valdymo, naudojimo, disponavimo juo, bei turto apskaitos, pateikiama audito ataskaitoje.

